Haar werk word beskryf as stil en kontemplatief. “Ek werk hoofsaaklik met sagte pastel op wit katoenpapier. Daar is ’n onderliggende outobiografiese toon. My werk lewer nie sosiale kommentaar of spreek enige kwessies aan nie, maar is eerder ’n strewe na stilte en tydloosheid. Die modelle wat ek gebruik beskryf ’n gedagtegang, ’n onbepaalde emosie, hulle is anoniem en ontwykend. Die portrette is nooit studies van iemand nie, maar van iets. Soms is daar ’n narratief, veral in die groter werke.”
Benadé vertel opgewonde oor haar terugkeer na die KKNK: “Ek sien verseker uit na ’n herbesoek aan die KKNK. My uitstalling se titel vir dié jaar is Herbesoek, Twee Dekades.” Die uitstalling bevat sleutelwerke uit temas van haar solo-uitstallings oor die afgelope twee dekades. “Daar sal ’n paar groot werke en sommige kleiner pastelle wees,” vertel sy.